
Statul român finanţează economia Ucrainei 


Slugărnicia conducerii României nu are limite. Guvernul tocmai a aprobat un 
Ordin de instituire a ajutoarelor de stat pentru sprijinirea economiei Ucrainei. 
Este vorba despre 126 de milioane de euro, acordaţi de statul român pentru 
facilitarea expedierii produselor agricole din Ucraina, dar și a comerţului 
bilateral cu mărfuri și accesului Ucrainei la pieţele internaţionale și la lanţurile 
de aprovizionare globale. 


În timp ce pentru 
fermierii români falimentaţi de ucraineni nu există bani la buget, Guvernul a aprobat un 
ajutor de stat în valoare de 126 milioane de euro, bani destinați sprijinirii economiei 
Ucrainei. 


Mai exact, statul român va finanța investiţiile în suprastructura portuară de 
încărcare/descărcare și depozitare a mărfurilor în vederea reducerii blocadei din zona 
porturilor românești pentru a facilita expedierea produselor, în special agricole, din 
Ucraina și accesul Ucrainei la pieţele internaționale și la lanţurile de aprovizionare globale. 
Potrivit Ordinului publicat în Monitorul Oficial, obiectivul schemei constă în acordarea de 
ajutoare de stat pentru realizarea de investiții ce au ca scop stabilirea/operaționalizarea 
de urgenţă a rutei logistice alternative care să utilizeze toate modurile de transport și să 
conecteze UE cu Ucraina, extinderea și dezvoltarea serviciilor de transport de mărfuri 
corespunzătoare de-a lungul rutelor logistice respective care leagă Ucraina de porturile 
maritime din UE, unde mărfurile ar putea fi expediate mai departe sau ar putea fi, de 
asemenea, depozitate și deblocarea potenţialului logistic existent în porturile românești 
aflate în hinterlandul porturilor ucrainene. 


Totodată, finanţarea va contribui la reducerea blocadei navale temporare din nordul Mării 
Negre, mai ales din porturile românești care au preluat fluxurile de marfă din și spre 
Ucraina, la modernizarea/dezvoltarea suprastructurii portuare de 
încărcare/descărcare/procesare și depozitare a mărfurilor în porturile românești maritime 
și interioare, aflate la granița estică a UE/în zona Giurgiu, afectate de fluxurile de marfă 
ale Ucrainei, precum și la facilitarea instituirii culoarelor de solidaritate UE-Ucraina în 
vederea menținerii exporturilor ucrainene, în acoperirea nevoilor Ucrainei în ceea ce 
privește importul de bunuri esenţiale, susține Guvernul. 


Bani de la buget 


Bugetul total estimat al schemei pentru investiţiile în suprastructura portuară este de 
126.000.000 de euro și reprezintă fonduri europene nerambursabile asigurate prin Fondul 
de coeziune prin Programul Transport 2021—2027 (63.000.000 de euro) și de la bugetul 
de stat (63.000.000 de euro). În situaţia în care finanţarea tuturor proiectelor nu este 
posibilă din cauza limitelor bugetare (după realocările între tipurile de proiecte), în acest 
caz, doar proiectele cu același punctaj vor fi prioritizate luând în considerare, în ordine, 
trei criterii suplimentare. Pe primul loc la prioritate se află proiecte care vizează cerealele 
sau plantele oleaginoase, urmate de proiecte localizate în interiorul porturilor Constanța, 


Galaţi, Giurgiu. Proiectele rămase, dacă este cazul, vor fi prioritizate și finanțate în funcţie 
de contribuţia solicitantului la realizarea investiţiei, se arată în Ordinul Ministerului 
Transporturilor. 


Importuri peste importuri 


România a fost, în 2023, principalul importator de produse agricole din Ucraina, în valoare 
de 2,875 miliarde de dolari, ceea ce reprezintă 13% din exporturile de produse agricole 
din această țară, potrivit afirmațiilor directorului adjunct al Institutului Naţional de 
Economie Agrară din Ucraina, Mykola Puhachov. Şi în acest an, cel puţin la importurile de 
grâu din Ucraina, România se situează pe locul doi, cu un milion de tone, după Spania, 
care a importat 3,3 milioane de tone. Și asta în timp ce premierul, dar și ministrul 
Agriculturii continuă să susțină că România nu a importat niciun bob de grâu din Ucraina. 

